《春暮睡起》
明代·居节

避俗年来聊避喧，移家犹未问桃源。
雨晴门巷皆山色，花落春衣半酒痕。
身在江湖谁是客，心空梦幻已忘言。
游丝柳絮偏无赖，遍逐东风去绕村。

作者简介：明苏州府吴县人，字士贞，号商谷。师文徵明，善书画。工诗。家本业织，籍隶织局。织监孙隆召之见，不往。隆怒，诬以欠官帑，拘系，破其家。乃僦居于半塘，吟咏自如。或绝粮，则晨起画疏松远岫一幅，令僮子易米以炊。后终穷死。有《牧逐集》。